stanford-oval/wikipedia huggingface dataset:
אולפני ארדמן

שגיאות פרמטריות בתבנית:חברה מסחרית 
שימוש בפרמטרים מיושנים [ אנשי מפתח ]
| --- | --- |


המטה של חברת ארדמן אנימציות בבריסטול
 נתונים כלליים
 סוג:  בידור ואנימציה
 מייסדים:  פיטר לורד
 תקופת הפעילות:  1972–הווה (כ־53 שנים)
 מיקום המטה:  בריסטול 
 משרד ראשי:  בריסטול, אנגליה, בריטניה
 ענפי תעשייה:  אנימציה ממוחשבת, אנימציית פלסטלינה
 מוצרים עיקריים:  סרטי אנימציה
 אנשי מפתח:  פיטר לורד, דוד ספרוקסטון, ניק פארק
  
 www.aardman.com
 
הלוגו הקודם של אולפני ארדמן
ארדמן אנימציות (באנגלית: Aardman Animations) היא חברה המפיקה סרטי סטופ-מושן וסרטי אנימציה ממוחשבים. בעבר שיתפה החברה פעולה עם דרימוורקס אנימציות אך בעקבות חילוקי דעות אמנותיים השותפות הסתיימה, מאוחר יותר החלה שותפות בין החברה לסרטי סוני. החברה שולטת בתחום אנימציית הסטופ-מושן בעיקר בשימוש בבובות סיליקון, עם זאת היא מפיקה לעיתים נדירות סרטי הנפשה ממוחשבת.
לעיתים טועים בישראל בשם החברה, כאשר במקום להגיד ולכתוב אָרדמן, כותבים ואומרים אָאַרדמן. למעשה ה-a השנייה היא נחה ולכן הכתיב הראשון הוא הנכון.
היסטוריה > לפני 1997

החברה נוסדה ב-1972 כפרויקט דל תקציב על ידי פיטר לורד ודוד ספרוקסטון, שלהם היה חלום, להפיק סרטי אנימציה. ספרוקסטון ולורד סיפקו פתיחים ומעברונים קצרים לרשת ה-BBC. לאחר יצירת סרטון אנימציה קצר, נולדה הדמות Morph שהביאה הצלחה גדולה לאולפנים. ב-1987 הפיקו האולפנים קליפ לשיר של פיטר גבריאל Sledgehammer, מה שהביא להם הצלחה בתחום זה.
מאוחר יותר החלה ארמדן להפיק סדרות אנימציה קצרות למגוון ערוצים, אשר נחלו הצלחה רבה. בשלב הצלחה זה ספרוקסטון ולורד החלו להעסיק אנימטורים נוספים כשהמרכזי בהם הוא ניק פארק, אנימטור צעיר שכבר כסטודנט יצר את הצמד וולאס וגרומיט שסרטם הראשון הופק בסטודיו ארדמן והתווה את הסגנון העיצובי והסיפורי שמאפיינים את הסטודיו מאז
לאחר הצלחה קצרה בטלוויזיה, החלו לייצר האולפנים סרטים קצרים של וולאס וגרומיט אשר נחלו הצלחה.
היסטוריה > 1997-2007

בדצמבר 1997 חתמו האולפנים עם דרימוורקס אנימציות הסכם שותפות ל-12 שנים, כאשר בראשיתו הפקת הסרט מרד התרנגולים. סכום ההסכם מוערך ב-250 מיליון דולר. ב-23 ביוני 2000 הופץ הסרט הראשון של החברה, מרד התרנגולים, שזכה להצלחה קופתית וביקורתית גדולה. ב-2005 הופץ הסרט השני של האולפנים, וולאס וגרומיט והארנב הקטלני, שהצליח וזכה בשלל פרסים. ב-2006 הופץ סרט האנימציה הממוחשבת הראשון של החברה והאחרון בשותפות עם דרימוורקס, חיים בזרם.

ב-1 באוקטובר 2006 דיווח עיתון הניו יורק טיימס כי בשל חילוקי דעות אמנותיים (בעיקר בשל הרצון של ארמדן להישאר בתחום הסטופ מושן לעומת דרימוורקס שרצו להתקדם להנפשה ממוחשבת) החוזה בין החברות הופסק והגיע לסופו, העסקה בוטלה באופן רשמי ב-30 בינואר 2007. דבר בולט שבוטל בעקבות סיום העסקה הוא הסרט הקרודים, שהיה אמור להיות מופק על ידי שתי החברות אך זכויותיו עברו לדרימוורקס.

בין 2006 ל-2007 נדדה תערוכה שבה הוצגו יצירות הפלסטלינה של החברה. פיטר לורד ביקר בתערוכה במאי 2006 יחד עם הייאו מיאזאקי.
היסטוריה > 2007 ואילך

לאחר סיום החוזה עם דרימוורקס ב-2007 חתמו האולפנים על הסכם נוסף עם אולפני סוני אנימציות להפקת והפצת סרטים, טווח ההסכם היה שלוש שנים לכל היותר. ב-2011 הופץ הסרט הראשון בשותפות, שירות המתנות החשאי של ארתור. ב-2012 הופץ לראשונה מאז 2005 סרט סטופ מושן באורך מלא של החברה, פיראטים!, שגם הוא חלק מהשותפות של האולפנים עם סוני.

ביוני 2007 הוכרזו שני סרטים עתידיים להפקה של החברה, כאשר הראשון הוא "החתולים הפורצים" והשני הוא "חיים על מאדים".

באפריל 2008 נפתח ערוץ היו-טיוב של החברה המכיל מאחורי הקלעים, כל פרקי וולאס וגרומיט, כל פרקי הסדרה Morph ועוד.

באוקטובר 2013 יצר פיטר לורד, מייסד שותף, פרויקט גיוס כספים למען הפקת עונה חדשה לסדרה Morph.
בנובמבר 2018 החליטו בעלי האולפנים, פיטר לורד ודייוויד ספרוקסטון, להעביר את הבעלות עליו לידי העובדים. "רצינו לוודא שכולם ייקחו חלק בסיפור של הבעלות" אמרו בריאיון לאתר הוליווד ריפורטר, "לא רצינו פשוט למצוא רוכש ולהפוך לעוד נכס בשורה של רואה חשבון כלשהו".
פילמוגרפיה > סרטים שהופקו לאורך השנים

| # | שם הסרט | הקרנת בכורה | תקציב | הכנסות ברוטו | הופק בשיתוף עם |
| --- | --- | --- | --- | --- | --- |
| 1 | מרד התרנגולים | 30 ביוני 2000 | $45,000,000 | $224,834,564 | דרימוורקס אנימציות |
| 2 | וולאס וגרומיט והארנב הקטלני | 14 באוקטובר 2005 | $30,000,000 | $192,610,372 | דרימוורקס אנימציות |
| 3 | חיים בזרם | 1 בדצמבר 2006 | $149,000,000 | $178,120,010 | דרימוורקס אנימציות |
| 4 | שירות המתנות החשאי של ארתור | 11 בנובמבר 2011 | $100,000,000 | $147,230,962 | סוני אנימציות |
| 5 | פיראטים! | 28 במרץ 2012 | $55,000,000 | $121,637,328 | סוני אנימציות |
| 6 | שון כבשון הסרט | 6 בפברואר 2015 | $25,000,000 | $106,209,378 | StudioCanal |
| 7 | הקדמונים | 26 בינואר 2018 | $50,000,000 | $54,622,814 | StudioCanal |
| 8 | מרד התרנגולים: עלייתם של הנאגטס | 15 בדצמבר 2023 |  |  | נטפליקס |
| 9 | וולאס וגרומיט: על כנפי הנקמה | 25 דצמבר 2024 |  |  | נטפליקס |
פילמוגרפיה > סדרות טלוויזיה שהופקו לאורך השנים

| # | שם הסדרה | תאריך שידור הפרק הראשון | תאריך שידור הפרק האחרון | רשת טלוויזיה |
| --- | --- | --- | --- | --- |
| 1 | The Great Egg Race (פתיח הסדרה) | 1978 | 1986 | BBC |
| 2 | Rex the Runt | 21 בדצמבר 1998 | 16 בדצמבר 2001 | BBC Two |
| 3 | Creature Comforts | 15 ביולי 1989 | 18 ביוני 2007 | Animal Planet |
| 4 | Planet Sketch | 2005 | 2005 | Teletoon |
| 5 | Purple and Brown | 2006 | 2007 | Nickelodeon |
| 6 | שון כבשון | 5 במרץ 2007 | עדיין משודר | CBBC |
| 7 | Chop Socky Chooks | 17 במרץ 2008 | 28 בנובמבר 2008 | Cartoon Network |
| 8 | טימי הטלה | 6 באפריל 2009 | 13 ביולי 2012 | Cbeebies |
| 9 | וולאס וגרומיט בעולם של המצאות | 3 בנובמבר 2010 | 8 בדצמבר 2010 | BBC |
| 10 | קנימלס | 2011 | עדיין משודר | BRB Internacional |
| 11 | Ploo | לא ידוע | לא ידוע | לא ידוע |
פילמוגרפיה > סרטים בפיתוח

החתולים הפרוצים (שם זמני)
ספרים

"וולאס וגרומיט והבית האבוד", מאת ניק פארק וטריסטן דייוויס, הוצאת Adler's Foreign Books.
"פיצוח האנימציה: ספר האנימציה התלת־ממדית של ארדמן", מאת פיטר לורד ובריאן סיבלי, הוצאת Thames & Hudson Ltd.
"העולם של וולאס וגרומיט", מאת אנדי ליין, הוצאת Boxtree Ltd.
ראו גם

דרימוורקס אנימציות
סרטי סוני
וולאס וגרומיט
הערות שוליים

↑  ארז רביב, ‏בריטניה: סטודיו אנימציה מצליח יועבר לידי עובדיו המסורים, באתר דבר העובדים בארץ ישראל, 11 בנובמבר 2018
| --- | --- |
בקרת זהויות :  NLI: 987007441242305171  BnF: cb140479341 (data)  ISNI: 0000 0001 0672 4040  LCCN: no98070216  MusicBrainz: 9856e940-615f-4bcd-9275-4ffe896f3d4c  NKC: mzk2013776690  Trove: 1026012  VIAF: 150973507   WorldCat (עם VIAF): 150973507
קופסאות (סרט)

| --- | --- |

 בימוי:  ג'יין בירקין 
 תסריט:  ג'יין בירקין 
 שחקנים ראשיים:  ג'רלדין צ'פלין אנני ז'ירארדו צ'קי קריו מוריס בנישו אדל אקסרכופולוס ג'ון הרט Natacha Régnier Lou Doillon מישל פיקולי ג'יין בירקין Serge Lafaurie בפסקה זו רשומה אחת נוספת שטרם תורגמה 
 מדינה:  צרפת 
 הקרנת בכורה:  2007 
 משך הקרנה:  95 דק' 
 סוגה:  סרט דרמה 
 דף הסרט ב־IMDb
 
קופסאות (בצרפתית: Les Boites) הוא סרט צרפתי משנת 2007 וסרטה הראשון כבמאית של ג'יין בירקין. בירקין גם מככבת בסרט לצד ג'רלדין צ'פלין ומישל פיקולי. הסרט מבוסס על חייה המשפחתיים של בירקין עצמה, ומגולל את סיפורם של שלושה נישואין ושלושת ילדיה שנולדו מנישואין אלו. הכותרת מרמזת על האופן שבו היא מחלקת את מערכות היחסים והתקופות השונות בחייה לתאים נפרדים.
הסרט היה מועמד לפרס בפסטיבל הסרטים הבינלאומי של ברטיסלבה ובנוסף הוקרן בבכורה במסגרת Un Certain Regard בפסטיבל הקולנוע בקאן בשנת 2007.
עלילה

בבריטני, אישה בגיל העמידה, אנה, גרה בבית עם אביה הלפעמים מת (פיקולי), אמה הדעתנית (צ'פלין) והזכרונות של שלוש בנותיה הבוגרות. בעוד אנה נאבקת במשבר אמצע החיים שלה, החפצים והתצלומים בבית מתחילים לעורר את זיכרונותיה מהעבר.
רוב הזיכרונות המתעוררים בה הם משלושת בעליה ומהילדים שלה. נישואיה הראשונים לאביה האנגלי של פאני (הרט) נכשלו וכתוצאה מכך, פאני (רגנייה) בקושי מכירה אותו. אחותה למחצה של פאני היא קמיל (דויון), אנה הייתה עם אביה של קמיל עד שהוא מת, אביה של קמיל הוא מקס (בניצ'ו). יש גם את בעלה השלישי, ז'אן (קריו), אבא של לילי (אקסרכיופולוס), אבל הוא עזב כדי לנהל רומן.
דמויות ושחקנים

ג'רלדין צ'פלין בתור אמא
מישל פיקולי בתור אבא
ג'יין בירקין בתור אנה
Natacha Régnier בתור פאני
לו דויון בתור קמיל
ג'ון הרט בתור אביה של פאני
מוריס בניכו בתור מקס
צ'קי קאריו בתור ז'אן
אדל אקסרקופולוס בתור לילי
אנני ז'יררדו בתפקיד ג'וזפין
הפקה

בירקין כתבה את התסריט לסרט ב-1995, זמן קצר לאחר מות אביה. הסרט צולם בבית משפחתה של בירקין בלנדדה. בירקין הציעה לג'רלדין צ'פלין את התפקיד הראשי של אנה, אך צ'פלין דחתה את התפקיד.
הערות שוליים

↑  A charmed life The Guardian. 28 October 2007
↑  Out of Competition - Special Screening: "Boxes" by Jane Birkin Festival de Cannes. Retrieved on 29 July 2011
↑  Boxes Variety. May 21, 2007
↑  Tranchant, Marie-Noelle. Jane Birkin se dévoile à film ouvert. 6 June 2007
↑  Cinéma: Jane Birkin réalisatrice, fin de tournage. SDA. 28 June 2006
↑  Levieux, Michèle. Qu'est-ce qui fait courir Jane ?. L'Humanité. 28 December 2007
יציאה מהארון

כפתורי סיכה (Pin-back button) עם טקסטים באנגלית לעידוד יציאה מהארון
"יום היציאה מהארון הבין-לאומי" נקבע ל-11 באוקטובר והוא מצוין על ידי ארגוני זכויות אדם ולהט"ב במטרה להעלאת המודעות לנושא. הלוגו עוצב על ידי קית' הרינג עבור הארגון "הקמפיין לזכויות אדם".
יציאה מהארון (במקור מאנגלית: Coming out of the closet; ובקיצור: Coming out) הוא ביטוי המתייחס לאנשים מהקהילה הגאה החושפים את זהותם המינית או המגדרית בפני אנשים אחרים. ה"ארון" במקרה זה, הוא מונח מתחום הלהט"ב,  שמשמעו שמירת הנטייה המינית בסוד. מכיוון שמדובר בנושא פרטי, יציאה מהארון מתוארת לרוב כתהליך פסיכולוגי או כמסע – היות שבתהליך משולבים אלמנטים של קבלת החלטות ולקיחת סיכונים; ביטוי אישי; תחושות טקס מעבר; זהות אישית; מעבר מדיכוי לאמנציפציה; ומבושה ותחושות סטיגמה לגאווה אישית. תהליך היציאה מהארון הוא תהליך מורכב של השלמה וקבלה עצמית, כמו גם יצירת הזדהות קהילתית קולקטיבית.[דרוש מקור: לגבי החלק הקהילתי]
במובן הרחב יותר, מתייחס ביטוי זה לנכונות של אנשים לחשוף חלקים מסוימים בזהותם שבעבר היה פחות מקובל לדבר עליהם ולהודות בקיומם, דוגמת השתייכות דתית ופולחנית. הביטוי "יציאה מהארון" הוליד ביטויים דומים לתיאור תופעות באותו התחום: אדם ש"נמצא בארון" מכונה ארוניסט, ו"הוצאה של אדם מהארון" מכונה אאוטינג. הארון משמש כמטפורה למקום מסתור אפל, בו נאלצים "הארוניסטים" לשהות (ברוב המוחלט של המקרים) מחוסר ברירה, מבושה או מחשש מפני תגובת הסביבה. בעוד הביטוי "יציאה מהארון" מתייחס לחשיפה מרצון של האדם (שמחליט "לצאת מהארון"); הביטוי "אאוטינג" (מאנגלית: Outing) או "הוצאה מהארון" מתייחס לחשיפתו בניגוד לרצונו, על ידי אדם אחר.
מניעים ומשמעויות

במקביל לעדויות המחקריות המציינות כי להומואים, לסביות וביסקסואלים שיצאו מהארון יש רווחה נפשית גבוהה יותר, דימוי עצמי גבוה יותר ובריאות נפשית רבה יותר, ישנם מחקרים המצביעים על כך שיציאה מהארון בפני ההורים ובני המשפחה היא המשימה הקשה ביותר הטומנת בחובה סיכונים וסכנות בריאותיות ורגשיות – בעיקר לבני נוער.
ממחקר שערך ד"ר גיא שילה, רכז מחקר בארגון הנוער הגאה ומחבר הספר 'החיים בוורוד', במסגרת עבודת הדוקטורט שלו באוניברסיטת תל אביב, עולה כי גיל היציאה מהארון הממוצע של להט"בים צעירים בישראל נמצא במגמת ירידה: בתוך עשור, מסוף שנות ה-90, ירד הגיל הממוצע מ-22 ל-16 וחצי. תרומה נכבדה ליכולת לצאת מהארון תרם האינטרנט, המאפשר לערוך שיחות, בעיקר אנונימיות, במגוון נושאים ועקב כך, לתת לאנשים תחושה שהם "לא לבד". גם העובדה שרבים מ"היוצאים מהארון" (במובן הרחב של הביטוי), הם אנשים מפורסמים ובעלי תדמית של "מצליחנים", כמו גם "הוצאה מהארון" שעושים לדמויות מהעבר, יכולה לעזור לאנשים רבים להתמודד יותר טוב עם בעיותיהם ולבטיהם ואולי אף להתגבר עליהן, תוך גיבוש תחושת גאווה והשלמה.
במדינות בהן הומוסקסואליות נחשבת לעבירה פלילית, להט"בים עלולים לסבול מהשלכות חוקיות בעקבות יציאה מהארון וחשיפת נטייתם המינית בפומבי. על כן, ישנן מדינות בהן יציאה מהארון מהווה למעשה הפללה עצמית.
גיבוש זהות ויציאה מהארון אצל בני נוער

גיל ההתבגרות מאופיין בעוררות מינית, פנטזיות ומשיכה לשני המינים אצל חלק מהמתבגרים, ולעיתים עד סוף גיל ההתבגרות קשה לדעת בביטחון מהי הנטייה המינית. תקופת ההתבגרות של הומוסקסואלים ולסביות עלולה להיות תקופה המאופיינת בבלבול ובכאב רב. עם ההתנסויות ההומוסקסואליות הראשונות – המחשבות, הרגשות, הפנטזיות, או המגע המיני – חשים מתבגרים רבים, הומוסקסואליים או לסביות, שמשהו "לא נורמלי" קורה להם. רבים פוחדים לחשוף את נטייתם ההומוסקסואלית ומעדיפים להימנע מפעילויות חברתיות, כדי לא לחלוק את רגשותיהם עם חבריהם.
בגיל ההתבגרות, מתחזק הדחף "להיות כמו כולם", ולכן צעירים הומוסקסואלים ולסביות רבים ינסו לקשור מערכות יחסים עם בני המין האחר. מעט מן הצעירים הללו מוצאים להם מסגרת התייחסות שעם חבריה הם יכולים לחלוק את חוויותיהם וקשייהם. מחקרים שנעשו בארצות הברית מצאו ששיעור ההתאבדות בקרב בני נוער הומוסקסואלי גבוה בצורה משמעותית מזה של בני נוער שאינם הומוסקסואלים.
יציאה מהארון בפני ההורים מעלה בפני בני הנוער דילמות עמוקות: מחד גיסא, קיים הרצון לשתף את ההורים בחלק חשוב זה של חייהם כך שלא יצטרכו לחיות בשקר; מאידך גיסא, קיים הפחד המתמיד שההורים לא יקבלו את נטייתם המינית ויגיבו באופן קשה. ההתלבטות בשאלה זו כרוכה בהערכת המחיר שהצעיר או הצעירה עלולים לשלם בעקבות הגילוי. חשוב להדגיש כי כל מקרה הוא ייחודי. הנער ההומוסקסואל או הנערה הלסבית צריכים לשקול ולהעריך את היתרונות והחסרונות היכולים להתלוות לחשיפה, עוד לפני החשיפה להורים או לכל אדם אחר. ייתכן בהחלט, במקרים מסוימים, שחשיפת הנטייה ההומוסקסואלית תתבע מחיר כבד מדי שעלול להקשות על ההתמודדות, כגון המשפחה המביעה התנגדות ודחייה, הרחקת הצעיר או הצעירה מן הבית או הקהילה וכדומה.
ראו גם

גאווה (להט"ב)
יום היציאה מהארון הבין-לאומי
לקריאה נוספת

מרום, א. (2001). השפעת היציאה מהארון של בן הומוסקסואל על זוגיותם של הוריו: תהליכים, שינויים ומשמעויות במערכת היחסים. עבודה לשם קבלת תואר מאסטר. חיפה: אוניברסיטת חיפה.
גלי סמבירא, שלושים חודשי אהבה, הוצאת חרגול, 2005. רומן אוטוביוגרפי העוסק ביציאה מהארון
חן מייק, "פחד, אהבה." (הוצאת מפגשים), 2009, הומוסקסואלים, לסביות והוריהם מספרים על גילוי הנטייה המינית ותהליך ההתמודדות עמה
רביץ, ג. (1981). הקשר בין חשיפה של אוריינטציה מינית הומוסקסואלית לבין קשר אינטימי ומגורים יחד עם בן זוג. עבודה לשם קבלת תואר מאסטר. תל אביב: אוניברסיטת תל אביב
עמית קמה (2001). היציאה מהארון כהארה. אצל ו. סקל ונ. דפני (עורכות). וציוונו להדליק נר. ירושלים: היברו יוניון קולג', מכון למדעי היהדות.
אפרת, ר. (1999). תהליך היציאה מהארון – Coming Out של מתבגרות לסביות ישראליות: מאפיינים ודפוסי התמודדות. עבודה לשם קבלת תואר מאסטר. חיפה: אוניברסיטת חיפה.
לוז, ד., ואבני, ש. (2000). אמא, יש לי משהו לספר לך: הורים וילדיהם על היציאה מהארון. תל אביב: שופרא.
מרום, א. (2001). השפעת היציאה מהארון של בן הומוסקסואל על זוגיותם של הוריו : תהליכים, שינויים ומשמעויות במערכת היחסים. עבודה לשם קבלת תואר מאסטר. חיפה: אוניברסיטת חיפה.
הערות שוליים

↑  "History of National Coming Out Day". Human Rights Campaign. Retrieved 2008-10-17.
1 2  גיא שילה, "החיים בורוד", הוצאת רסלינג. תל אביב 2007
↑  "Coming Out: A Journey". Utahpridecenter.org. Retrieved 2009-06-24.
↑  Bloch, Ivan. Das Sexualleben unserer Zeit in seinen Beziehungen zur modernen Kultur, 1906. English translation: The Sexual Life of Our Time in Its Relations to Modern Civilization, 1910.
↑  Johansson&Percy, p.24
↑  "Robert Duncan and Romantic Synthesis: A Few Notes". This article also republished as "On Robert Duncan" at Modern American Poetry website
↑  Bullough, Vern L. (2002). Before Stonewall: Activists for Gay and Lesbian Rights in Historical Context. Routledge. ISBN 1560231939.
↑  Chibbaro Jr., Lou (2006-10-04). "Kameny's work finds new home". Washington Blade. Retrieved 2008-03-28.
↑  Johnson, David K. (2002), "Franklin E. Kameny (1925-)", in Bullough, Vern L., Before Stonewall: Activists for Gay and Lesbian Rights in Historical Context, New York: The Haworth Press, pp. 209–218, ISBN 1560231939
↑  "Sagarin bio", Glbtq.com. 1913-09-18. Retrieved 2009-06-24.
↑  Milk Memorial March Brings Out Hundreds
↑  McKinley, Jesse (1 בנובמבר 2008). "Back to the Ramparts in California". NYT. נבדק ב-2008-12-07. {{cite news}}:  (עזרה)
↑  Pub.L. 103-160 ‏(10 U.S.C. § 654)
↑  עפרי אילני, מצעד הגאווה בתל אביב | הגיל הממוצע בישראל ליציאה מהארון: 16 וחצי, באתר הארץ, 12 ביוני 2009
1 2 3  חוה ברנע, "על זהות מינית ונטייה מינית" (הקישור אינו פעיל), אתר משרד החינוך
| לסביות, הומואים, טרנסג'נדרים וביסקסואלים (להט"ב)  |
| --- | --- | --- |
| זהות ונטייה מינית | ביסקסואליות (הקהילה הביסקסואלית) • הומוסקסואליות • הטרוסקסואליות • לסביוּת • פאנסקסואליות • קוויר •  פוליסקסואליות • אומניסקסואליות • מונוסקסואליות • בי-קיוריוס • א-מיניות • הטרופלקסיביליות • דמוגרפיה • סאפיוסקסואליות • א-מיניות אפורה |  |
| זהות מגדרית | מגדר • מגדריזם • התפתחות הזהות המגדרית • ביטוי מגדרי • כינוי גוף מגדרי • התאמה מגדרית • ניתוח להתאמה מגדרית • חרטה על הליך התאמה מגדרית • טרנסג'נדר (אישה טרנסית, גבר טרנס) • סיסג'נדר • טרנסקסואליות • קרוס-דרסינג • ג'נדרקוויר • ביג'נדר • אינטרסקס • אג'נדר • פאנג'נדר • טריג'נדר |  |
| מושגי יסוד | הקהילה הגאה • גיבוש זהות • יציאה מהארון • אאוטינג • מהומות סטונוול • חודש הגאווה • מצעד הגאווה • טיפול המרה • הומופוביה • הומופוביה מופנמת • ביפוביה • טרנספוביה • טרנסמיזוגניה • הטרוסקסיזם • הומונורמטיביות • הטרונורמטיביות • גאווה • פינקוושינג • סטרייטוושינג |  |
| סמלי להט"ב | משולש ורוד • משולש שחור • דגל הגאווה • דגל גאווה • הדגל הלסבי • דגל הגאווה הפאנסקסואלי • דגל הגאווה הביסקסואלי • דגל האינטרסקס • דגלי גאווה נוספים |  |
| שונות | גברים המקיימים יחסי מין עם גברים • נשים המקיימות יחסי מין עם נשים • יחסי מין הומוסקסואליים • יחסי מין לסביים • G0y • דייקס און בייקס • הומופיל • אלימות נגד להט"ב • התאבדויות בני נוער • לסביות פוליטית • פמיניזם לסבי • שבוע המודעות הטרנסג'נדרי • מבטא הומוסקסואלי • סטריאוטיפים על להט"בים • בריונות והטרדות נגד להט"ב • הזדקנות בקהילה הגאה • לימודי להט"ב |  |
לקטגוריה • לפורטל
| --- | --- |
בקרת זהויות :  NLI: 987007541847205171  BnF: cb16571995j (data)  GND: 4300693-0  LCCN: sh90005890  LNB: 000306704  NKC: ph1126907
רנסאנס

ערך זה עוסק בתקופת התחדשות באירופה. אם התכוונתם למשמעות אחרת, ראו .
האדם הוויטרובי של לאונרדו דה וינצ'י מדגים בבירור את ההשפעה שהייתה למלומדי העת העתיקה על אנשי הרנסאנס. דה וינצ'י ניסה לצייר את האדם הפרופורציונלי ביותר לפי הוראות מכתביו של ויטרוביוס
הרנסאנס (בצרפתית: Renaissance – "לידה מחדש") הוא שמה של תנועת תחייה תרבותית, פילוסופית ואמנותית שהחלה באיטליה בתקופת ימי הביניים המאוחרים והתפשטה בהדרגה לרחבי אירופה. התנועה נתנה את שמה לתקופה היסטורית שנמשכה בערך מהמאה ה־14 ועד למאה ה־17 (לחלופין יש הרואים אותה מהמאה ה־15 ועד למאה ה־18). הווייתה ורעיונותיה של התנועה חפפו את אירועי השעה של אותה עת – ובמרכזם עמדה תחייתם של טקסטים מהתקופה הקלאסית (תקופת יוון ורומא העתיקות), עליית הפטרונות מצד האפיפיורות והאצולה, התפתחות טכניקות חדשות באמנות (לדוגמה טכניקת הפרספקטיבה בציור) והתקדמות רבה בתחומי המדע. לזרם הרנסאנס הייתה השפעה רבה כמעט על כל תחומי החיים אך הוא ידוע בעיקר בשל השפעתו המכרעת על עולם האמנות שבאה לידי ביטוי בתרומות של אדריכלים, פסלים, ציירים ואנשי אשכולות שהבולטים ביניהם היו רפאל, לאונרדו דה וינצ'י ומיכלאנג'לו, שהיו המקור למונח "איש הרנסאנס".
על פי רוב הדעות, הרנסאנס החל בעיר פירנצה במאה ה־14, אם כי יש חולקים על קביעה זו. תאוריות מגוונות הוצעו במהלך ההיסטוריה על מנת להסביר את מקורה של התנועה ואת מאפייניה, והן מתמקדות בעיקר בתנאים החברתיים והאזרחיים שהיו מיוחדים לפירנצה באותה התקופה וכן למבנה הפוליטי המיוחד שלה, שכלל את הפטרונות של המשפחה השולטת בעיר, משפחת מדיצ'י.
קיימת היסטוריוגרפיה ענפה על תקופת הרנסאנס, אולם ההיסטוריונים חלוקים בדעתם בשאלה האם היא היוותה התקדמות תרבותית מימי הביניים או שמא היא הייתה תקופת פסימיות ונוסטלגיה לעידן הקלאסי. בעוד שהיסטוריונים בני המאה ה־19 נטו להדגיש את העובדה שהרנסאנס ייצג התנתקות גמורה מדרך המחשבה וההתנהגות של ימי הביניים, היסטוריונים מודרניים יותר נוטים להדגיש את ההמשכיות שבין שתי התקופות.
סקירה כללית

הרנסאנס הייתה תנועה תרבותית שהשפיעה רבות על החיים האינטלקטואלים באירופה של התקופה המודרנית המוקדמת. התנועה החלה באיטליה, ועד המאה ה־16 היא התפשטה ברחבי אירופה. השפעותיה הורגשו בתחומים רבים, כמו ספרות, פילוסופיה, אמנות, פוליטיקה, מדע, דת, ארכיטקטורה ועוד. מלומדי תקופת הרנסאנס השתמשו בפילוסופיית ההומניזם בלימודיהם, וחיפשו ריאליזם ורגשות אנושיים באמנות. הם ביקשו ללמוד מטקסטים עתיקים, בעיקר כאלו שנכתבו ביוונית ובלטינית, וסרקו את ספריות המנזרים בחיפוש אחר כתבים עתיקים שנשכחו. כתבים אלו עוררו בהם רצון עז לשפר ולשכלל את הידע שלהם, שהיה מוגבל עד אז לחומר שהכנסייה התירה ללמוד. אולם אנשי הרנסאנס לא דחו את הדת; למעשה חלק רב מהעבודות הגדולות של הרנסאנס הוקדשו לדת, והכנסייה נתנה את חסותה לאמנים רבים וגדולים מהתקופה. למרות זאת היה שינוי בתפיסת הדת של האינטלקטואלים, ושינוי זה הורגש בתחומים שונים של החיים התרבותיים. יש האומרים, שהתנועה הושפעה רבות משרידי האימפריה הרומית, אשר היו פזורים לאורך איטליה.
אמני הרנסאנס שאפו לייצג את דמות האדם באופן ריאליסטי, ולמטרה זו הם פיתחו טכניקות חדשות כמו פרספקטיבה ושימוש מתוחכם באור טבעי. הצייר דייוויד הוקני פיתח את התיזה של הוקני-פאלקו שעל פיה התקדמות הריאליזם והדיוק בציור בהיסטוריה של האמנות המערבית מאז הרנסאנס הייתה בעיקר תוצאה של מכשירים אופטיים כמו הקמרה אובסקורה, הקמרה לוסידה ומראות קמורות. את טיעוניו וההוכחות להם פרסם בספר משנת 2001, "גילוי מחדש של הטכניקות האבודות של המאסטרים הגדולים" (Secret Knowledge: Rediscovering the Lost Techniques of the Old Masters). פילוסופים פוליטיים, מקיאוולי היה המפורסם מביניהם, ביקשו לתאר את החיים הפוליטיים באופן מציאותי, וכן לשפר את הממשל כך שיתבסס על ההיגיון. הסופרים של התקופה, בנוסף ללימוד הכתבים העתיקים, החלו להשתמש יותר ויותר בשפה יומיומית ולא בלטינית. עובדה זו, יחד עם מהפכת הדפוס, אפשרה לאנשים רבים באירופה גישה לספרים, ובמיוחד לכתבי הקודש, מה שהוביל מאוחר יותר להתפתחות הפרוטסטנטיות.
תנועת הרנסאנס הייתה ניסיון של אינטלקטואלים לחקור ולשפר את העולם הרוחני, הגשמי והאומנותי, דרך החייאתם של רעיונות מהעת העתיקה וכן דרך גישות חדשות לדרך המחשבה.
סקירה כללית > מקור השם

ג'ורג'ו וזארי היה הראשון שהשתמש במילה "רנסאנס" Rinascita בדפוס, בספרו "חיי הציירים, הפסלים והאדריכלים הדגולים ביותר" שיצא לאור בשנת 1550 והוקדש לקוזימו דה מדיצ'י. ההתייחסות מצד וזארי הייתה בעיקר לתחיית האמנות בכיפה של מיכלאנג'לו. יעקב בורקהארט, בספרו "תרבות הרנסאנס באיטליה", הרחיב את המילה למונח היסטורי המתאר את התקופה כולה.
מקורות הרנסאנס

היסטוריונים רבים מסכימים כי הרעיונות שאפיינו את הרנסאנס מקורם בפירנצה של סוף המאה ה-13, ובמיוחד בכתביהם של הסופרים פטרארקה, שהחיה את הספרות הקלאסית היוונית, ודנטה, וביצירותיו של האמן ג'וטו די בונדונה. אולם השאלה מדוע הרנסאנס התחיל באיטליה דווקא באותה התקופה נותרה לא פתורה. כדי לענות על שאלה זו הועלו מספר תאוריות:
מקורות הרנסאנס > היטמעות של ידע יווני וערבי

הרנסאנס קיבל את שמו משום שהוא סימל "לידה מחדש" של רעיונות קלאסיים מסוימים שהיו אבודים במשך תקופה ארוכה לאירופאים המערביים. רוב החוקרים מסכימים כי הגורם המרכזי לתחייה זו היה הגילוי מחדש של טקסטים עתיקים שנשכחו על ידי התרבות המערבית אך נשמרו בעולם המוסלמי ובאימפריה הביזנטית, וכן בתרגומים של טקסטים יווניים וערביים לשפה הלטינית. מלומדי הרנסאנס חרשו את ספריותיה של אירופה בחיפוש אחר עבודות של כותבים קלאסיים כגון אפלטון, קיקרו, ויטרוביוס ועוד. פטרארקה היה אחד מהמתרגמים החשובים ביותר של התקופה ונודע בתרומתו הרבה לתרגום וחקירת כתבים יוונים, ולהתפתחות הרנסאנס בכלל. בנוסף לכך, ככל שהכיבוש מחדש של חצי האי האיברי מידי המוסלמים התקדם, עבודות יווניות וערביות רבות נתפסו ממוסדות חינוכיים חשובים, כמו הספרייה של קורדובה. הכתבים של סופרים יוונים והלניסטים גדולים, כמו אריסטו, אוקלידס, פלוטינוס ותלמי ועוד, וכן של מדענים ופילוסופים מוסלמים, כמו אבן סינא ואבן רושד, יובאו לתוך העולם הנוצרי וסיפקו חומר אינטלקטואלי חדש למלומדים אירופאים.
הידע היווני והערבי לא יובא רק מספרד, אלא גם מהמזרח התיכון. לימוד המתמטיקה פרח באזור והידע המתמטי הובא לאירופה על ידי צלבנים במאה ה-13. נפילתה של האימפריה הביזנטית לידי העות'מאנים בשנת 1453 הביאה להגירה המונית של מלומדים יוונים למערב. מלומדים אלו הביאו עימם טקסטים וידע מהתרבות היוונית הקדומה שלא היו ידועים במערב במשך מאות שנים.
מקורות הרנסאנס > המבנה החברתי והפוליטי באיטליה

חוקרים מסוימים מאמינים כי המבנה הפוליטי המיוחד באיטליה של ימי הביניים והאקלים החברתי המיוחד שלה אפשרו פריחה תרבותית נדירה. איטליה לא הייתה קיימת כישות פוליטית בתקופה זו, אלא הייתה מחולקת לערי מדינה קטנות: ממלכת נאפולי שלטה בדרום המגף, רפובליקת פירנצה ומדינת האפיפיור שלטו במרכז, ג'נובה ומילאנו בצפון ובמערב, ורפובליקת ונציה שלטה במזרח. איטליה במאה ה-15 הייתה אחד האזורים האורבניים ביותר באירופה. רבות מעריה ישבו על ערים רומאיות עתיקות, וייתכן כי הטבע הקלאסי של הרנסאנס היה קשור למקורו בשטח הקדום של האימפריה הרומית.
באותה התקופה איטליה הייתה ידועה ברפובליקות הסוחר שלה, במיוחד רפובליקות פירנצה וונציה. אף על פי שבפועל ערי מדינה אלו היו אוליגרכיות, ולא דמו כלל לדמוקרטיה מודרנית, הן איפשרו חופש פוליטי יחסי שעודד התקדמות אקדמית ואמנותית. בדומה לכך, מעמדן של ערים איטלקיות רבות, כמו ונציה, כמרכזי מסחר גדולים, הפך אותן לצמתים אינטלקטואליים. סוחרים הביאו עימם רעיונות ממרחקים, ובמיוחד מהלבנט. ונציה הייתה השער של אירופה למסחר עם המזרח וכן יצרנית של זכוכית איכותית, בעוד שפירנצה הייתה בירת המשי והתכשיטים. העושר שעסקים אלו הביאו לאיטליה אפשר את יצירתם של פרויקטים אמנותיים גדולים, פרטיים וציבוריים, וכן הוא הביא לכך שלתושבים היה יותר זמן פנוי ללימודים.